Zenobiya (Ermənistan çariçası)
Zenobiya (gürc. ზენობია, erm. Զենոբիա; I əsr, Mtsxeta – I əsr, Qəmərli) — İberiya çarı Radamistin həyat yoldaşı və Ermənistan çarı Mitridatın qızı. 55-ci ildə hamilə olan Zenobiya hakimiyyətdən devrilmiş Radamist ilə qaçmağa çalışmış, lakin qaçmağa davam edə bilməyən Zenobiya ərindən əsir düşməkdənsə həyatına son qoymasını istəmişdir. Radamist onu xəncərlə vuraraq cəsədini Araz çayına atmışdır, lakin Zenobiya ölümcül xəsarət almamış və yerli çobanlar tərəfindən Ermənistan çarı I Trdatın iqamətgahına aparılmışdır. Trdat onu mehribanlıqla qəbul etmiş və ona monarxiyanın üzvü kimi yanaşmışdır.